དེ་ལྟར་སྔ་ཕྱིར་ལོ་ངོ་དྲུག་ཙམ་ལ་ཨ་ལགས་རིན་པོ་ཆེ་ཚང་གི་སྐུ་མདུན་ནས་བྱང་ཆུབ་ལམ་རིམ་དང་གྲུབ་མཐའ།སུམ་རྟགས་དག་གསུམ་ཆབ་ཤོག་ཕྱོགས་བསྒྲིགས་སོགས་ཀྱི་ཁྲིད་དང་ཞར་དུ་ཡི་དམ་ཕྱི་ནང་གསང་གསུམ་གྱི་དབང་ལུང་མང་པོ་བཀའ་དྲིན་བསྩལ་གནང་བ་ཐོབ།དེ་ནས་ཁོ་བོས་ཀྱང་སྙན་ངག་རྩོམ་རྒྱུགས་སུ་ཀ་ཁ་སུམ་ཅུ་མིང་གཞིར་ཚང་བའི་ཚིགས་བཅད་ཁག་གཅིག་དང་བོན་བརྒྱ་ཐམས་ཅད་མཁྱེན་པར་བསྟོད་པ་ཀུན་འཁོར་ཀུན་ཏུ་བཟང་པོའི་མཆོད་སྤྲིན་ཞེས་པ་བཅས་བྲིས་ནས་སྤྱན་འབུལ་ཞུས་སྐབས་བསྟོད་པའི་བསྔགས་བརྗོད་ཀྱང་ཡང་ཡང་གནང་མྱོང་།དམ་པ་ཁོང་ནི་གཡུང་དྲུང་བོན་གྱི་ཐུན་མོང་མ་ཡིན་པའི་མདོ་སྔགས་སེམས་གསུམ་དང་ཐུན་མོང་རིག་གནས་ལོ་རྒྱུས་བཅས་ཀྱིས་བསྡུས་པའི་སྡེ་སྣོད་གཞུང་ལུགས་ཀུན་ལ་གཞན་དྲིང་མི་འཇོག་པ།མཁྱེན་རྩལ་ཕུལ་དུ་སོན་པའི་སྨྲ་བའི་ཁྱུ་མཆོག་ཆེན་མོ་ངེས་པ་དོན་གྱི་མཁས་དབང་དམ་པ་གང་གིས་རྗེས་སུ་བཟུང་བའི་བཀའ་དྲིན་དང་ཐུགས་རྗེ་དྲིན་ལན་ནི་གང་གིས་ཀྱང་འཁོར་ཐབས་དང་གཞལ་མཐའ་བྲལ་བ་ཡིན།